| **Når jeg leser …** | **da betyr det …** |
| --- | --- |
| anerkjennelse, en | her: en form for ros, respekt |
| applaus, en | en måte å vise begeistring ved å klappe i hendene |
| berømt | som folk flest kjenner til |
| deltaker, en | en person som deltar i noe |
| diagnose, en | navn på sykdommer eller tilstander |
| fordom, en | det du mener eller tror om noen andre før du har møtt dem eller kjenner dem |
| fremføre, å | å vise fram noe for et publikum |
| funksjons-variasjon, en | den naturlig fysiske og psykiske variasjonen som finnes hos alle mennesker |
| gjest, en | en person som er på besøk |
| innrømme, å | å gå med på at noe er sant |
| komiker, en | en person som jobber med humor |
| menneske-syn, et | en grunnleggende oppfatning om hvordan ulike mennesker er og fungerer |
| moderator, en | en person som leder et møte eller en debatt, en ord-styrer |
| reporter, en | en journalist |
| ressurs-person, en | en person som er til nytte i sitt miljø |
| spennende | som er fylt med spenning, skaper interesse |

# 708 – Musikk knytter oss sammen

# Klar Tale nr. 41 / 2025

**Greit å vite:**

Dissimilis er en kultur-organisasjon for folk med funksjons-variasjoner.

Navnet «Dissimilis» kommer av språket latin. Det betyr «annerledes».

Historien om Dissimilis startet i 1982. Kai Zahl ville at sønnen Børge skulle få spille i band. Zahl sørget for at Blostoppbandet ble startet.

Zahl jobbet hardt med å skaffe penger til prosjektet og å gjøre arbeidet synlig. Han skapte etter hvert muligheter for at andre med funksjons-variasjoner kunne utøve kunst og kultur.

I dag har Dissimilis rundt 1 300 medlemmer. De er fordelt på 130 grupper over hele landet. Dissimilis består blant annet av band, danse-grupper, teater-grupper og andre former for kunst og kultur.

Kulturrådet mener at Dissimilis har bidratt til å forme nordmenns syn på mennesker. Dissimilis bidrar til mer mangfold i samfunnet, sier rådet. Derfor fikk Dissimilis Kulturrådets æres-pris i 2025.

*Kilder: Dissimilis, Store norske leksikon, Kulturrådet.*

**Spørsmål:**

1. Hva betyr ordet dissimilis?

**Svar:**

2. Hva er A-laget?

**Svar:**

3. Kan du nevne noen av gjestene i A-laget?

**Svar:**

4. Hvem var det som startet Dissimilis?

**Svar:**

5. Hva jobber Lars Tinglestad med?

**Svar:**

6. Hvilken pris vant Dissimilis i år?

**Svar:**

7. Hvor mange medlemmer har Dissimilis i dag?

**Svar:**

8. Hvorfor ville selskapet Monster lage A-laget?

**Svar:**

**Oppgave: Sett ordene på rett sted i teksten**

problemet

ungdom

skaperen

organisasjonen

noter

premiere

idé

kom

og

sønn

Kai Zahl skapte et inkluderende kultur-tilbud

Kai Zahl er kjent som \_ \_ \_ \_ \_ \_ \_ \_ av Dissimilis. Historien startet på begynnelsen av 1980-tallet.

Zahl hadde en \_ \_ \_ \_ med psykisk utviklings-hemming. Sønnen \_ \_ noen venner ville spille i band. Noen av dem kunne verken lese, skrive eller lese noter.

Zahl ville løse dette \_ \_ \_ \_ \_ \_ \_ \_ \_. Han skapte et system av farger som kunne erstatte \_ \_ \_ \_ \_. Noter og sanger ble kodet med farger. Det samme gjaldt instrumentene.

Dette førte til nye muligheter for \_ \_ \_ \_ \_ \_ med psykisk utviklings-hemming. Først \_ \_ \_ Blostoppbandet i 1982. Senere kom Rosanobandet, Rock Beaters og Vise- og balladegruppen.

Dette ledet senere til en ny \_ \_ \_. Zahl ville skape en hel forestilling for personer med ulike funksjons-variasjoner. Resultatet ble *Dissimilis – en annerledes musikal.* Forestillingen hadde \_ \_ \_ \_ \_ \_ \_ \_ i Oslo Konserthus i 1987. Det ble en suksess. I 1992 ble \_ \_ \_ \_ \_ \_ \_ \_ \_ \_ \_ \_ \_ \_ Dissimilis startet.

*Kilder: Norsk biografisk leksikon, Dissimilis.*

Du finner artikkelen du trenger til denne oppgaven i papirutgaven av Klar Tale. Du finner den i e-avisen her: <https://utgave.klartale.no/>

Du finner også artikkelen på klartale.no i løpet av uka.

**Om bindestreker:**

I Ukens oppgave bruker vi ofte pedagogiske binde-streker for å dele lange, eller litt vanskelige, ord. Mange ord i språket vårt er satt sammen av to ord. Hensikten er at det skal bli lettere for alle å lese dem. Men ord som er satt sammen av to ord, skal som regel ikke deles i norsk rettskriving. Du kan selvsagt ta strekene bort, eller legge til.